અમદાવાદઃ જામનગર-જોડિયા રોડ પર ભાદરા નજીક બાઈક સ્લિપ થતાં ત્રણ યુવાનો પટકાતાં ગંભીર ઈજા થવાનાં કારણે બેનાં મોત થયાં હોવાનું અને એક હાલત ગંભીર હોવાનું જાણવા મળે છે. અા અંગેની વિગત એ‍વી છે કે મોરબીના માળિયા તાલુકાના કુંતાસી ગામના રહીશ દેવસી છગન કોળી, સિંદા બચુભાઈ બાબરિયા અને રાજેશ ધનજીભાઈ નામના ત્રણ યુવાનો મોટર સાઈકલ પર ત્રણ સવારી બેસી જોડિયા-જામનગર રોડ પર ભાદરા ગામ પાસેથી પસાર થઈ રહ્યા હતા ત્યારે બાઈકચાલક દેવસીએ સ્ટિયરિંગ પરનો કાબૂ ગુમાવતા બાઈક રોડ પર સ્લિપ થઈ જતાં ત્રણેય યુવાનો રોડ પર પટકાયા હતા. જેમાં દેવસી અને સિંધાભાઈનું ગંભીર ઈજા થવાના કારણે ઘટનાસ્થળે જ મોત થયું હતું જ્યારે રાજેશને ગંભીર ઈજાઓ પહોંચતા તેને તાત્કાલીક સારવાર માટે ખસેડવામાં અાવ્યો હતો. બનાવની જાણ થતાં જ ભાદરા ગામના લોકોએ તાત્કાલીક ઘટનાસ્થળે પહોંચી જઈ બચાવ કામગીરી શરૂ કરી અા અંગે પોલીસને જાણ કરતા પોલીસે અકસ્માતનો ગુનો દાખલ કર્યો છે.